Nuusbrief: Junie 2020 | PEN Afrikaans
Home » Nuus » Nuusbrief » Nuusbrief: Junie 2020
Na oorweging van die aansoeke wat teen die Mei 2020-sperdatum ontvang is, sal die volgende twee vertalings befonds word: 'n Nederlandse vertaling van In 'n land sonder voëls deur Harry Kalmer 'n Nederlandse vertaling van 'n Goeie dag vir boomklim deur Jaco Jacobs. In 'n land sonder voëls, die laaste roman van ontslape skrywer Harry Kalmer, sal deur Rob van der Veer vertaal word en na verwagting in Februarie 2021 by Uitgeverij Aldo Manuzio verskyn. Dié distopiese roman het in 2019 by Penguin Random House verskyn, kort voor die dood van die skrywer, wat bekend was vir sy oorspronklikheid en vakmanskap – nie net in sy bekroonde werk in die advertensiewese nie, maar ook as dramaturg, kortverhaalskrywer en romansier.
Die reglement met volledige riglyne en bepalings is beskikbaar by: http://www.litnet.co.za/reglement-vir-die-pen-afrikaans-vertaalfonds/
Klik hier om 'n belangrike artikel oor die Wysigingswetsontwerp op Outeursreg op Daily Maverick te lees.
"The world has changed since the Copyright Amendment Bill was passed by parliament. The national lockdown occasioned by Covid-19 brought almost the entire economy to a grinding halt. The creative and cultural sector came to an abrupt standstill virtually overnight. The bill, which posed a considerable threat before, could be the fatal blow to a sector employing more than one million people (directly and indirectly)."
Resensente word genooi om in te skryf in drie kategorieë: Resensie: Afrikaanse fiksie (alle genres) Resensie: Afrikaanse niefiksie (alle genres) Langer resensie: 1 500 woorde of meer oor Afrikaanse fiksie of niefiksie Met die derde prys vir langer literêre resensies word erkenning gegee aan resensente wat Afrikaans en die Afrikaanse letterkunde ook op hierdie vlak verhelder en verruim.
Met die beoordeling van inskrywings sal die vernaamste kriteria wees dat resensies toeganklikheid vir hul waarskynlike lesers demonstreer en die leesplesier van Afrikaanse boeke bevorder. Daarbenewens sal die keurders op die uitkyk wees vir werk wat: oorspronklike insigte weergee oor boeke wat waarde toevoeg tot die Afrikaanse letterkunde 'n relevante verwysingsraamwerk en konteks toon ingeligte oordeel met goed gemotiveerde en opbouende kritiek weerspieël lesers lus maak om te lees nie op sensasie en afbrekende kritiek fokus nie, en getuig van uitstekende en verfrissende skryfwerk. Die keurders sal ruimtebeperkings in ag neem.